আবেশ দাশগুপ্তের মৃত্যুর পরে ২১ দিন পার। সুবিচারের দাবিতে পথে নেমেছিল জনতা। সেসব থিতিয়ে গিয়েছে। আবেশের মৃত্যু ঘিরে একাধিক তত্ত্ব সামনে এলেও এখনও তাদের ধারণায় অনড় আবেশের পরিবার— খুন করা হয়েছে তাকে। সমালোচকদের পাল্টা দুষে কলম ধরেছেন আবেশের মা রিমঝিম দাশগুপ্ত। পাঠিয়েছেন ‘এবেলা’র দফতরে।
 
আমি রিমঝিম 
না, আমি আজ কোনও বৃষ্টির শব্দ নই।
না, আমি আজ কোনও কান্নার সমার্থক শব্দ নই।
না, আমি এখনও ১৬ দিন বাদেও আমার শোক স্পর্শ করিনি
আজ আমি তোমাদের সমাজের নগ্ন চৌরাস্তায়,
আমার অভিমন্যু পুত্র আবেশকে জড়িয়ে বসে আছি
তোমাদের সমাজের চক্রব্যূহে আমার অভিমন্যুর অনেকবার মৃত্যু হয়েছে।
তবুও এখনও ওর মৃতদেহ ঘিরে রয়েছে কিছু প্রভাবশালী, অর্থবান।
সংস্কৃতির মুখোশ আর কিছু নীতিহীন নীতিপুলিশের দল।
নগ্ন চৌরাস্তার যেখানে আমি আর আবেশ, 
ঠিক তার উপরে দু’ডানা স্থির রেখে পাক খাচ্ছে শকুনের দল। 
যে কোনও মুহূর্তে ছিঁড়ে খেতে উদ্যত আমাকে আর আবেশের মৃতদেহকে। 
আমি আমার অভিমন্যু আবেশকে একা বুকে জড়িয়ে রেখেছি। 
চক্রব্যূহে আজ আমিও বন্দি আবেশের মৃতদেহের সাথে।
তবু জেনো তোমরা ওকে কেড়ে নিতে পারবে না আমার থেকে।
দূর দিগন্তে অনেক মানুষ খুব আস্তে আস্তে এগিয়ে আসছে তোমাদের সমাজের নগ্ন চৌরাস্তার দিকে।
কেউ গান গাইতে গাইতে, কেউ বা ছবি আঁকতে আঁকতে।
এক হরবোলা আবার আমার অভিমন্যুর 
কণ্ঠস্বর নকল করে আর্ত চিৎকার করতে করতে। 
কেউ মূকাভিনয়ে সোচ্চারে। রাস্তায় অনেক মানুষ
প্রভাবশালী, অর্থবান, সংস্কৃতির মুখোশ ও নীতিহীন 
নীতিপুলিশের দল।
সব কেমন আবছা হয়ে আসছে। 
গোধূলির ম্লান আলো হঠাৎ উজ্জ্বল হল হাজার মোমের আলোয়।
শকুনের দল পশ্চিম আকাশের দিকে মিলিয়ে যাচ্ছে আস্তে আস্তে।
আমি আমার অভিমন্যুকে দু’হাতে পাঁজাকোলা করে তুলে
তোমাদের দরজায় আসছি।
অনেকটা ঘৃণা ছুঁয়ে, রক্ত মাড়িয়ে মাড়িয়ে...
তোমরাই অনুমতি দাও,
আমি আজ আমার শোক স্পর্শ করব কি না?
তোমাদের অনুমতি প্রত্যাশী আমি।
না, আমি আজ কোনও বৃষ্টির শব্দ নই।
না, আমি আজ কোনও কান্নার সমার্থক শব্দও নই।
আমি অভিমন্যু আবেশের মা রিমঝিম।